Ritratt ta: Rene Rossignaud .td_uid_2_612a70e1c5e6c_rand.td-a-rec-img{text-align:left}.td_uid_2_612a70e1c5e6c_rand.td-a-rec-img img{margin:0 auto 0 0} Il-pandemija tal-COVID-19 ġabet magħha realtà ġdida fis-sistema edukattiva f'Malta u riżultat ta' dan f'Marzu 2020 l-iskejjel kollha ġew magħluqa bir-riżultat li studenti, ġenituri u għalliema kellhom f'daqqa waħda jaddattaw ruħhom għal din is-sitwazzjoni ġdida. Din ir-realtà ġdida, li sibna ma' wiċċna għall-għarrieda, fissret li l-edukaturi kellhom b'mod mgħaġġel u innovattiv, jirrevedu l-mod ta' kif jgħallmu filwaqt li l-ġenituri kellhom jadattaw ruħhom għal ħinijiet tax-xogħol ġodda jew jużaw il-leave tagħhom biex joqogħdu d-dar ma' wliedhom. Dan biex ma nsemmix l-istress mentali kbir li studenti ta' kull età sabu ruħhom fih minħabba fis-sistema ġdida ta' tagħlim u l-fatt li f'daqqa waħda spiċċaw maqtugħa totalment mill-ambjent skolastiku li kienu mdorrijin fih, 'il bogħod mill-iskola u sħabhom. Għalhekk, kull student, minn dawk fil-primarja, is-sekondarja, l-MCAST, l-ITS, Junior College, il-Higher Secondary, is-Sixth Form u l-istudenti universitarji sabu ma' wiċċhom realtà ġdida quddiem skrin ta' kompjuter għall-parti l-kbira tal-ħin tal-ġurnata, filwaqt li ma' kull ġurnata li għaddiet, bdew ibatu mit-telf ta' integrazzjoni soċjali fil-ħajja studenteska. Biex tgħaxxaq, numru ta' ġenituri kellhom ifasslu b'mod kontinwu, kull darba li kien hemm tibdil fir-restrizzjonijiet, il-ħinijiet tax-xogħol tagħhom partikolarment fil-każ ta' skejjel li għażlu sistema hybrid b'numru ta' studenti jitgħallmu fl-iskola u oħrajn mid-dar. L-edukazzjoni hija pilastru fundamentali tas-soċjetà tagħna. Kull student li qiegħed jitgħallem, huwa l-futur ta' pajjiżna u għalhekk għandna l-obbligu li nevitaw li tinħoloq qabża fil-ġenerazzjoni li twassal lil dawn l-istess studenti li jitilfu opportunitajiet fil-futur. Irrid insemmi wkoll lil dawk it-tfal vulnerabbli jew b'diffikultajiet oħra, li kienu l-aktar li ġew milquta mis-sitwazzjoni tal-Covid-19. Hekk ġralhom ukoll it-tfal ta' familji li kienu għaddejjin minn żminijiet diffiċli fejn inqata' għal kollox l-aspett ta' punt ta' referenza bejn l-istudenti u s-sistema tas-sigurtà soċjali, biex relazzjoni bejnhom u s-social workers, il-psikologi u l-psikjatri, imfixkla għal kollox. U dan għaliex ma setgħux jibqgħu jiġu assessjati minħabba li ma baqgħux jattendu l-iskola fuq bażi regolari. Fid-dawl ta' dan kollu, insaqsi. Il-Gvern xi pjanijiet għandu għall-ftuħ tas-sena skolastika l-ġdida? Fehem li d-domanda li jrid iwieġeb lil kull Malti u Għawdxi mhux jekk l-iskejjel hux se jiftħu iżda kif se jiftħu? Fehem li ħafna studenti, partikolarment dawk fl-istituzzjonijiet terzjarji bħall-Università, bi klassijiet f'ċertu fakultajiet aktar minn 150 student, qegħdin jistaqsu kif se jkunu qegħdin jattendu għal-lectures tagħhom? Fehem li ma jistax iħalli aktar tfal vulnerabbli jintilfu fis-sistema? U li għandha tinħoloq sistema urġenti ta' kif jiġu assessjati kontinwament f'dawn iċ-ċirkustanzi straordinarji? Qegħdin xahar 'il bogħod mill-ftuħ ta' sena skolastika ġdida u l-ġenituri, l-istudenti u l-għalliema għadhom ma jafux x'se jiġri f'Settembru li ġej. Minflok il-Gvern jgħidilna li se mmorru lura għan-normal mingħajr ma jgħidilna l-kif. Jibqa' ma jgħidx jekk id-distanzi soċjali, il-maskri u l-kunċett ta' bubbles hux se jibqgħu n-norma fl-iskejjel fis-sena li ġejja. Jew jekk hux se jerġa' jkollna s-sistema hybrid ta' tagħlim. Ma jgħidx għaliex għadu m'għamel xejn? Jew għaliex ma jafx? Jew għaliex anki hawn, għall-Gvern xejn mhu xejn? Il-ftuħ mill-ġdid tal-iskejjel għandu jkun ta' importanza kbira minn issa u l-Gvern għandu jassigura li dan isir bi prijorità strutturata u sostenibbli u li tinkludi lil kull min hu involut fis-sistema. Hu ċar għal kulħadd li s-sitwazzjoni fil-passat setgħet ġiet ikkontrollata ferm aħjar wara li diversi miżuri ġew implimentati tard wisq u sforz il-paniku. Ħadd minna edukaturi, studenti jew ġenituri ma rridu nerġgħu nispiċċaw vittmi tal-istess żbalji. Bħala edukatur, u anki ġenitur, u bħali l-eluf ta' edukaturi, ġenituri u studenti oħra, għandi d-dritt li nkun naf bil-pjan strateġiku li suppost qiegħda tfassal il-Ministru tal-Edukazzjoni. Diġà wasal Settembru u baqa' inqas minn xahar. Irridu nkunu nafu għaliex b'hekk biss inkunu nistgħu nevitaw ansjetà żejda fil-komunità tagħna. Batejna biżżejjed u bil-kliem biss ma naslux. L-esperjenzi li għexna diġà għandhom ikunu biżżejjed sabiex jiġu mfassla strateġiji ġodda fis-settur edukattiv. Il-Gvern diġà waqa' lura. Irridu nkunu nafu mhux il-'jekk' iżda l-'kif', u dan b'konsultazzjoni wiesgħa ma' kulħadd. Issa l-waqt għaliex l-arloġġ ilu jtektek u ma jieqaf jistenna lil ħadd. .td_uid_3_612a70e1c6213_rand.td-a-rec-img{text-align:left}.td_uid_3_612a70e1c6213_rand.td-a-rec-img img{margin:0 auto 0 0}